Απόφαση της Επιτροπής

της 29ης Νοεμβρίου 2002

για την τροποποίηση της απόφασης 97/102/EΚ για τον καθορισμό των ειδικών όρων εισαγωγής των προϊόντων της αλιείας και της υδατοκαλλιέργειας καταγωγής Ρωσίας και την κατάργηση της απόφασης 2002/808/EΚ

[κοινοποιηθείσα υπό τον αριθμό Ε(2002) 4755]

(Κείμενο που παρουσιάζει ενδιαφέρον για τον ΕΟΧ)

(2002/941/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/493/ΕΟΚ του Συμβουλίου, της 22ας Ιουλίου 1991, περί καθορισμού των υγειονομικών κανόνων που διέπουν την παραγωγή και τη διάθεση αλιευτικών προϊόντων στην αγορά(1), όπως τροποποιήθηκε τελευταία από την οδηγία 97/79/ΕΚ(2), και ιδίως το άρθρο 11 παράγραφος 1,

Εκτιμώντας τα ακόλουθα:

(1) Στην απόφαση 97/102/ΕΚ της Επιτροπής, της 16ης Ιανουαρίου 1997, για τον καθορισμό των ειδικών όρων εισαγωγής των προϊόντων της αλιείας και της υδατοκαλλιέργειας καταγωγής Ρωσίας(3), η επιτροπή αλιείας της Ρωσικής Ομοσπονδίας, επικουρούμενη από την εθνική επιτροπή υγειονομικής και επιδημιολογικής εποπτείας (Goskomsanepidnadzor) ορίζεται ως η αρμόδια αρχή στη Ρωσία η οποία επαληθεύει και πιστοποιεί ότι τα προϊόντα αλιείας και υδατοκαλλιέργειας ανταποκρίνονται στις απαιτήσεις της οδηγίας 91/493/ΕΟΚ.

(2) Μετά την αναδιάρθρωση των διοικητικών υπηρεσιών της Ρωσίας, η Επιτροπή εξέδωσε την απόφαση 2002/808/EΚ, της 16ης Οκτωβρίου 2002, για τροποποίηση της απόφασης 97/102/EΚ για τον καθορισμό των ειδικών όρων εισαγωγής των προϊόντων της αλιείας και της υδατοκαλλιέργειας καταγωγής Ρωσίας(4), με την οποία τροποποιείται η ονομασία της αρμόδιας αρχής για την έκδοση υγειονομικών πιστοποιητικών για τα προϊόντα αλιείας, ενώ ορίζεται η αρμόδια αρχή για τους ελέγχους και την έγκριση των εγκαταστάσεων και των πλοίων. Εντούτοις, η υπηρεσία ελέγχων που ορίζεται στην απόφαση 2002/808/EΚ δεν είναι αρμόδια για την έγκριση των εγκαταστάσεων και των πλοίων. Αρμόδια αρχή για την έκδοση υγειονομικών πιστοποιητικών για τα προϊόντα αλιείας είναι η εθνική επιτροπή αλιείας της Ρωσικής Ομοσπονδίας, επικουρούμενη από το εθνικό κέντρο ποιότητας και ασφάλειας των προϊόντων αλιείας (National Fish Quality) που αποτελεί την υπηρεσία ελέγχων για την έγκριση και εγγραφή εγκαταστάσεων και πλοίων. Η νέα αυτή αρχή είναι σε θέση να επαληθεύει αποτελεσματικά την εφαρμογή της ισχύουσας νομοθεσίας.

(3) Η διατύπωση της απόφασης 97/102/EΚ πρέπει να ευθυγραμμισθεί με τη διατύπωση πιο πρόσφατων αποφάσεων που εξέδωσε η Επιτροπή για τον καθορισμό των ειδικών όρων εισαγωγής των προϊόντων αλιείας και υδατοκαλλιέργειας καταγωγής ορισμένων τρίτων χωρών.

(4) Ως εκ τούτου, η απόφαση 97/102/EΚ πρέπει να τροποποιηθεί αναλόγως ενώ η απόφαση 2002/808/ΕΚ πρέπει να καταργηθεί.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 97/102/EΚ τροποποιείται ως εξής:

1. Το άρθρο 1 αντικαθίσταται από το ακόλουθο κείμενο:

"Άρθρο 1

Η εθνική επιτροπή αλιείας της Ρωσικής Ομοσπονδίας, επικουρούμενη από το εθνικό κέντρο ποιότητας και ασφάλειας των προϊόντων αλιείας (National Fish Quality) είναι η αρμόδια αρχή στη Ρωσία, η οποία επαληθεύει και πιστοποιεί ότι τα προϊόντα αλιείας και υδατοκαλλιέργειας ανταποκρίνονται στις απαιτήσεις της οδηγίας 91/493/ΕΟΚ."

2. Το άρθρο 2 αντικαθίσταται από το ακόλουθο κείμενο:

"Άρθρο 2

1. Τα προϊόντα αλιείας και υδατοκαλλιέργειας καταγωγής Ρωσίας πρέπει να πληρούν τους όρους που περιλαμβάνονται στις παραγράφους 2, 3 και 4.

2. Κάθε αποστολή πρέπει να συνοδεύεται από αριθμημένο πρωτότυπο υγειονομικό πιστοποιητικό, δεόντως συμπληρωμένο, με ημερομηνία και υπογραφή, αποτελούμενο από ένα μόνο φύλλο, υπόδειγμα του οποίου εμφαίνεται στο παράρτημα Α.

3. Τα προϊόντα πρέπει να προέρχονται από εγκεκριμένες εγκαταστάσεις, πλοία-εργοστάσια, ψυκτικούς θαλάμους ή πλοία-ψυγεία που εμφαίνονται στον κατάλογο του παραρτήματος Β.

4. Κάθε συσκευασία, εκτός από την περίπτωση των χύμα κατεψυγμένων αλιευτικών προϊόντων που προορίζονται για την παραγωγή κονσερβών, πρέπει να φέρει με ανεξίτηλα γράμματα τη λέξη 'ΡΩΣΙΑ' καθώς και τον αριθμό εγκρίσεως της εγκαταστάσεως, του πλοίου-εργοστασίου, του ψυκτικού θαλάμου ή του πλοίου-ψυγείου προέλευσης."

3. Στο άρθρο 3, η παράγραφος 2 αντικαθίσταται από το ακόλουθο κείμενο:

"2. Στα πιστοποιητικά πρέπει να εμφαίνεται το όνομα, η ιδιότητα και η υπογραφή του εκπροσώπου του εθνικού κέντρου ποιότητας και ασφάλειας των προϊόντων αλιείας (National Fish Quality), καθώς και η επίσημη σφραγίδα της εν λόγω υπηρεσίας, με διαφορετικό χρώμα από εκείνο των λοιπών ενδείξεων."

4. Το παράρτημα Α αντικαθίσταται από το παράρτημα της παρούσας απόφασης.

Άρθρο 2

Η απόφαση 2002/808/ΕΚ καταργείται.

Άρθρο 3

Η παρούσα απόφαση αρχίζει να ισχύει από τις 15 Φεβρουαρίου 2003. Εντούτοις, το άρθρο 2 αρχίζει να ισχύει από τις 30 Νοεμβρίου 2002.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 29 Νοεμβρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 268 της 24.9.1991, σ. 15.

(2) ΕΕ L 24 της 30.1.1998, σ. 31.

(3) ΕΕ L 35 της 5.2.1997, σ. 23.

(4) ΕΕ L 279 της 17.10.2002, σ. 51.

ΠΑΡΑΡΤΗΜΑ

«ΠΑΡΑΡΤΗΜΑ A

>PIC FILE= "L_2002325EL.004703.TIF">

>PIC FILE= "L_2002325EL.004801.TIF">